UREDBA KOMISIJE (EU) 2019/973

z dne 13. junija 2019

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za bispiribak, denatonijev benzoat, fenoksikarb, flurokloridon, kvizalofop-P-etil, kvizalofop-P-tefuril, propakvizafop in tebufenozid v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za fenoksikarb, flurokloridon, propakvizafop in tebufenozid so bile določene v delu A Priloge III k Uredbi (ES) št. 396/2005. Za kvizalofop-P-etil in kvizalofop-P-tefuril, izražena kot kvizalofop, vključno s kvizalofopom-P, so bile MRL določene v delu A Priloge III k Uredbi (ES) št. 396/2005. Za bispiribak in denatonijev benzoat v Uredbi (ES) št. 396/2005 niso bile določene MRL in ker ti aktivni snovi nista vključeni v Prilogo IV k navedeni uredbi, se uporablja privzeta vrednost 0,01 mg/kg iz člena 18(1)(b) Uredbe (ES) št. 396/2005.

(2) Za bispiribak je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (2). Priporočila je določitev MRL za riž. Za to snov ni drugih registracij. Ker tveganja za potrošnike ni, bi bilo treba MRL za vse ostalo blago določiti v Prilogi II k Uredbi (ES) št. 396/2005 v višini specifične meje določljivosti.

(3) Za denatonijev benzoat je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (3). Vse obstoječe registracije fitofarmacevtskih sredstev, ki vsebujejo denatonijev benzoat, so omejene na uporabe snovi samo kot repelenta v gozdarstvu in niso namenjene za neposredno uporabo na kmetijskih rastlinah, ki so namenjene za prehrano. Ker tveganja za potrošnike ni, bi bilo treba MRL določiti v Prilogi II k Uredbi (ES) št. 396/2005 v višini specifične meje določljivosti.

(4) Za fenoksikarb je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (4). Priporočila je znižanje MRL za jabolka, hruške, kutine, nešplje, japonske nešplje, slive, namizno grozdje, vinsko grozdje, govedo (mišičevje, maščevje, jetra, ledvice), ovce (mišičevje, maščevje, jetra, ledvice), koze (mišičevje, maščevje, jetra, ledvice), enoprste kopitarje (mišičevje, maščevje, jetra, ledvice) in mleko (kravje, ovčje, kozje, kobilje). Za druge proizvode je priporočila ohranitev obstoječih MRL. Agencija je ugotovila, da v zvezi z MRL za pomaranče, limone, mandarine, marelice in namizne olive nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(5) Za flurokloridon je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (5). Agencija je predlagala spremembo opredelitve ostanka. Priporočila je znižanje MRL za krompir, korenje, gomoljno zeleno, pastinak, sončnična semena in bombaževo seme. Ugotovila je, da v zvezi z MRL za koren peteršilja, koruzo, pšenico, prašiče (mišičevje, maščevje, jetra, ledvice), govedo (mišičevje, maščevje, jetra, ledvice), ovce (mišičevje, maščevje, jetra, ledvice), koze (mišičevje, maščevje, jetra, ledvice), enoprste kopitarje (mišičevje, maščevje, jetra, ledvice) in mleko (ovčje, kozje) nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(6) Za kvizalofop-P-etil, kvizalofop-P-tefuril in propakvizafop je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (6). Agencija je predlagala spremembo opredelitve ostankov in znižanje MRL za grenivke, pomaranče, limone, limete, mandarine, jabolka, hruške, kutine, nešplje, japonske nešplje, marelice, češnje, breskve, slive, namizno grozdje, vinsko grozdje, jagode, robide, maline (rdeče in rumene), borovnice, ribez (črni, rdeči in beli), kosmulje (zelene, rdeče in rumene), šipek, bezgove jagode, namizne olive, kumkvate, krompir, rdečo peso, korenje, gomoljno zeleno, hren, topinambur/laško repo, pastinak, koren peteršilja, redkev, beli koren/porovolistno kozjo brado, podzemno kolerabo, repo, česen, čebulo, šalotko, papriko, jajčevce, okro/jedilni oslez, kumare, kumarice za vlaganje, bučke, melone, orjaške buče, lubenice, brstični ohrovt, kitajski kapus, listnati ohrovt, kolerabice, solato, endivijo/eskarijolko, vitlof, pravo krebuljico, drobnjak, liste zelene, peteršilj, žajbelj, rožmarin, materino dušico, baziliko in užitne cvetove, lovorove liste, pehtran, fižol (s stroki), fižol v zrnju (brez strokov), grah (s stroki), grah (brez strokov), lečo (svežo), šparglje/beluše, belušno zeleno, artičoke, por, fižol (suhi), lečo (suho), grah (suhi), bel volčji bob (suhi), bombaževo seme, olive za proizvodnjo olja, zeliščne čaje iz korenin in koren sladkorne pese. Za druge proizvode je predlagala dvig ali ohranitev obstoječih MRL. Ugotovila je, da za motovilec, solato, endivijo/eskarijolko, krešo ter druge kalčke in poganjke, rano barbico, rukvico/rukolo, ogrščico, rastline z mladimi listi (vključno z vrstami kapusnic), špinačo, listi blitve, zeliščne čaje iz cvetov, zeliščne čaje iz listov in zelišč, semena, plodove, prašiče (mišičevje, maščevje, jetra, ledvice), govedo (mišičevje, maščevje, jetra, ledvice), ovce (mišičevje, maščevje, jetra, ledvice), koze (mišičevje, maščevje, jetra, ledvice), enoprste kopitarje (mišičevje, maščevje, jetra, ledvice), perutnino (mišičevje, maščevje, jetra), mleko (kravje, ovčje, kozje, kobilje) in ptičja jajca nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(7) V skladu s členom 6(2) in (4) Uredbe (ES) št. 396/2005 je bila vložena vloga za kvizalofop-P-etil, ki se uporablja na koruzi v Kanadi. V skladu s členom 8 Uredbe (ES) št. 396/2005 je zadevna država članica to vlogo ocenila in Komisiji predložila poročilo o oceni. Agencija je proučila vlogo in poročilo o oceni, zlasti glede tveganj za potrošnike in po potrebi za živali, ter predložila obrazloženo mnenje o predlagani MRL (7). Agencija je ugotovila, da so bile izpolnjene vse zahteve po podatkih in da je zahtevana sprememba varna za potrošnike.

(8) Za tebufenozid je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (8). Priporočila je znižanje MRL za kostanj. Za druge proizvode je predlagala dvig ali ohranitev obstoječih MRL. Ugotovila je, da za češnje, riž, prašiče (jetra, ledvice), govedo (jetra, ledvice), ovce (maščevje, jetra, ledvice), koze (maščevje, jetra, ledvice), enoprste kopitarje (jetra, ledvice), perutnino (mišičevje, maščevje, jetra), mleko (kravje, ovčje, kozje, kobilje) in ptičja jajca nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Kar zadeva brokoli, glavnato zelje, kitajski kapus, listnati ohrovt, motovilec, solato, endivijo/eskarijolko, krešo ter druge kalčke in poganjke, rano barbico, rukvico/rukolo, ogrščico, rastline z mladimi listi (vključno z vrstami kapusnic), špinačo, tolščakovke, liste blitve, trtne liste in liste podobnih vrst, vodno krešo, pravo krebuljico, baziliko in užitne cvetove, semena oljne ogrščice, sladkorni trs, prašiče (mišičevje, maščevje), govedo (mišičevje, maščevje), ovce (mišičevje), koze (mišičevje), enoprste kopitarje (mišičevje, maščevje) in mišičevje perutnine, je Agencija ugotovila, da so mejne vrednosti ostankov po Codexu (v nadaljnjem besedilu: CXL) za navedene proizvode varne za potrošnike. Zato je primerno določiti MRL za navedene proizvode na isti ravni v Prilogi II k Uredbi (ES) št. 396/2005.

(9) Kar zadeva proizvode, na katerih uporaba zadevnega fitofarmacevtskega sredstva ni dovoljena in za katere ne obstajajo nobene uvozne tolerance ali CXL, bi bilo treba MRL določiti v višini specifične meje določljivosti ali pa uporabljati privzeto MRL, kot je določeno v členu 18(1)(b) Uredbe (ES) št. 396/2005.

(10) Komisija se je glede potrebe po prilagoditvi nekaterih mej določljivosti posvetovala z referenčnimi laboratoriji Evropske unije za ostanke pesticidov. V zvezi s številnimi snovmi so navedeni laboratoriji ugotovili, da je zaradi tehničnega razvoja za nekatere proizvode treba določiti specifične meje določljivosti.

(11) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(12) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(13) Uredbo (ES) št. 396/2005 bi bilo zato treba ustrezno spremeniti.

(14) Da bi se omogočili normalno trgovanje s proizvodi ter njihova predelava in uživanje, bi bilo treba v tej uredbi določiti prehodne ukrepe za proizvode, ki so bili proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.

(15) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(16) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2 Različica Uredbe (ES) št. 396/2005 pred spremembami s to uredbo se še naprej uporablja za proizvode, ki so bili proizvedeni v Uniji ali uvoženi v Unijo pred 4. januarjem 2020.

Člen 3 Ta uredba začne veljati dvajseti dan po objavi v Uradnem listu Evropske unije. Uporablja se od 4. januarja 2020.

Ta uredba je v celoti zavezujoča in se neposredno uporablja v vseh državah članicah. V Bruslju, 13. junija 2019 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Evropska agencija za varnost hrane; Reasoned opinion on the review of the existing maximum residue levels for bispyribac according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za bispiribak v skladu s členom 12 Uredbe (ES) št. 396/2005). EFSA Journal 2018;16(1):5142.

(3) Evropska agencija za varnost hrane; Reasoned opinion on the review of the existing maximum residue levels for denathonium benzoate according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za denatonijev benzoat v skladu s členom 12 Uredbe (ES) št. 396/2005). EFSA Journal 2018;16(3):5232.

(4) Evropska agencija za varnost hrane; Reasoned opinion on the review of the existing maximum residue levels for fenoxycarb according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za fenoksikarb v skladu s členom 12 Uredbe (ES) št. 396/2005). EFSA Journal 2018;16(1):5155.

(5) Evropska agencija za varnost hrane; Reasoned opinion on the review of the existing maximum residue levels for flurochloridone according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za flurokloridon v skladu s členom 12 Uredbe (ES) št. 396/2005). EFSA Journal 2018;16(1):5144.

(6) Evropska agencija za varnost hrane; Reasoned opinion on the review of the existing maximum residue levels for quizalofop-P-ethyl, quizalofop-P-tefuryl and propaquizafop according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za kvizalofop-P-etil, kvizalofop-P-tefuril in propakvizafop v skladu s členom 12 Uredbe (ES) št. 396/2005). EFSA Journal 2017;15(12):5050.

(7) Evropska agencija za varnost hrane; Setting of import tolerance for quizalofop-P-ethyl in genetically modified maize (Določitev uvozne tolerance za kvizalofop-P-etil v gensko spremenjeni koruzi). EFSA Journal 2018;16(4):5250.

(8) Evropska agencija za varnost hrane; Reasoned opinion on the review of the existing maximum residue levels for tebufenozide according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za tebufenozid v skladu s členom 12 Uredbe (ES) št. 396/2005). EFSA Journal 2018;16(2):5190.